Split i okolicu u 14.21 sati pogodio je potres jačine 4,1 stupanj po Richteru. Epicentar potresa bio je u Muću, oko 20-ak kilometara sjeverno od Splita i to na dubini od pet kilometara. Intenzitet u epicentru iznosio je od V. do VI. stupnja Mercalli-Cancani-Siebergove ljestvice. Prema prvim informacijama, nema ozlijeđenih ni materijalne štete, a podrhtavanje tla osjetilo se i na otocima.

Mnogi zbunjeni građani prvo su pomislili da je posrijedi eksplozija, no uskoro su shvatili da je riječ o potresu. Zemlja se tresla kratko, svega 10-ak sekundi.

– U tijeku: potres na području Dalmacije. Prve informacije da se radi o potresu s epicentrom u okolici Muća. U slučaju problema nazvati 112 – napisao je HGSS na Twitteru.

– Mislio sam da je počela revolucija, a ono samo potres – napisao je jedan korisnik Twittera dok je drugi dodao da mu je ''muka od ljuljanja'', a treći da se podrhtavanje ''osjetilo čak i u Šibeniku''.

– Oko 14.20 Sinj je drmalo kao i uvijek poslije velikih kiša. Čekamo veliki... – napisao nam je čitatelj Denis, a čitateljica Vedrana izvijestila nas je da je ''dobro zadrmalo''.

– Sjedila sam ispred kompjutora radeći posao i ekran je lipo zatresa, nije bilo nimalo ugodno. Nadam se da to ponovo neću doživit, baš grozan osjećaj bespomoćnosti – kazala je Vedrana.

Jeste li osjetili potres? Ako imate kakve informacije pošaljite nam na e-mail dojavi@vecernji.net